Prenos upravljanja vzajemnih skladov po ZDDV-1

Pojasnilo DURS, št. 4230-3358/2011, 28. 6. 2011

Prejeli smo vprašanje davčnega zavezanca, ali je odplačen oziroma neodplačen prenos upravljanja vzajemnega sklada na prevzemno družbo prenos podjetja iz 10. člena Zakona o davku na dodano vrednost. V zvezi s tem pojasnjujemo:

Dobave blaga in opravljanje storitev ki jih davčni zavezanec opravi v okviru opravljanja svoje ekonomske dejavnosti na ozemlju Republike Slovenije, so na podlagi 3. člena Zakona o davku na dodano vrednost – ZDDV-1 (Uradni list RS, št. 13/11 – UPB3 in 18/11) predmet obdavčitve z DDV. 

Pri prenosu podjetja ali dela podjetja na drugega davčnega zavezanca, ne glede na to, ali gre za odplačni ali neodplačni prenos ali kot vložek v podjetje, se na podlagi 10. člena ZDDV-1 šteje, da dobava blaga ni bila opravljena. V tem primeru se za potrebe DDV prevzemnik šteje za pravnega naslednika prenosnika. 

Prenos upravljanja vzajemnega sklada na podlagi pogodbe o prenosu upravljanja ureja Zakon o investicijskih skladih in družbah za upravljanje (ZISDU-1-UPB1) v 139. do 144. členu. Družba za upravljanje, ki upravlja vzajemni sklad (prenosna družba za upravljanje), lahko prenese upravljanje tega vzajemnega sklada na drugo družbo za upravljanje (prevzemna družba za upravljanje), če prevzemna družba za upravljanje izpolnjuje pogoje za upravljanje vzajemnega sklada. Pred prenosom upravljanja vzajemnega sklada mora prevzemna družba za upravljanje pridobiti dovoljenje Agencije za prevzem upravljanja.

Prenos upravljanja vzajemnega sklada na prevzemno družbo je treba obravnavati kot prenos podjetja v skladu z 10. členom ZDDV-1.